মুখ্যমন্ত্রী হয়ে প্রথমবার বিধানসভায় শুভেন্দু অধিকারী, নিলেন বিধায়ক হিসেবে শপথ

কলকাতা: বিধানসভাতে নব নির্বাচিত বিধায়কদের শপথগ্রহণ (Oath MLA Assembly) শুরু হল। প্রথম পর্যায়ে মূলত উত্তরবঙ্গের বিধায়কদের শপথ চলছে। বুধবার বিধানসভায় প্রবেশের পরেই বিআর আম্বেডকরের মূর্তিতে মালা দেন মুখ্যমন্ত্রী শুভেন্দু অধিকারী (Suvendu Adhikari)। এর পরে গার্ড অফ অনার দেওয়া হয় মুখ্যমন্ত্রীকে। বিধানসভা ভবনের ভিতরে ঢোকার সময়ে নতজানু হয়ে প্রণাম করেন শুভেন্দু। প্রথমেই শপথ নিলেন শুভেন্দু অধিকারী।

এক নজরে

শেষ আপডেট: 11.16

প্রথম পর্যায়ে মূলত উত্তরবঙ্গের বিধায়কদের শপথ চলছে

উত্তরের ৯ জেলা ও মুর্শিদাবাদের বিধায়করা শপথ নেবেন প্রথমার্ধে। অর্থাৎ সকাল ১১টা থেকে দুপুর দেড়টার মধ্যে শপথ নেবেন ৭৬ জন বিধায়ক। এর পরে দুপুর ২টো থেকে সাড়ে ৪টে অবধি শপথ নেওয়ার কথা আরও ৮০ জন বিধায়কের।

শেষ আপডেট: 11.12

শপথ নিলেন মন্ত্রীরা

শুভেন্দু অধিকারীর পর দিলীপ ঘোষ, ক্ষুদিরাম টুডু, অশোক কীর্তনিয়া, নিশীথ প্রামাণিক- রাজ্যের মন্ত্রীরাও বিধায়ক পদে শপথ নেন। শপথবাক্য পাঠ করান প্রোটেম স্পিকার তাপস রায়।

শেষ আপডেট: 11.08

বিধায়ক হিসেবে প্রথমেই শপথ শুভেন্দু অধিকারীর

প্রোটেম স্পীকার তাপস রায়ের সঙ্গে অধিবেশন কক্ষে প্রবেশ করেন মুখ্যমন্ত্রী। সঙ্গে ছিলেন মন্ত্রী দিলীপ ঘোষ। ঠিক ১১.০৪ মিনিটে শপথ পাঠ করেন শুভেন্দু অধিকারী। বিধায়ক হিসেবে প্রথমেই শপথ নেন শুভেন্দু অধিকারী। ভবানীপুরের বিধায়ক হিসাবে শপথ নিলেন মুখ্যমন্ত্রী শুভেন্দু অধিকারী। স্বাভাবিকভাবেই নন্দীগ্রামের বিধায়ক পদ ছাড়লেন শুভেন্দু।

শেষ আপডেট: 11.00

বিধানসভায় শুভেন্দুকে গার্ড অফ অনার

মুখ্যমন্ত্রী হিসেবে প্রথমবার বিধানসভায় শুভেন্দু অধিকারী। তিনি পৌঁছতেই তাঁকে গার্ড অফ অনার দেওয়া হয়। ঠিক যেভাবে গত সোমবার নবান্নে তাঁকে সম্মান জানানো হয়েছিল।